ත්‍රස්තවාදී උවදුරින් ගැලවීමේ එකම මාර්ගය ත්‍රස්තවාදයට ලේබල් නොඅලවා නිවැරැදිව තේරුම් ගැනීම පමණක් බවත් ත්‍රස්තවාදයෙන් නිදහස් වූ රටක් ලෙස අප ප්‍රාර්ථනා කරන්නේ ඒ සඳහා ලෝකයට ප්‍රඥාව පහළ වේවා කියා බවත් ජනාධිපති මහින්ද රාජපක්ෂ මහතා පැවැසීය.අප රට යුද්ධය විශිෂ්ට ලෙස ජයග්‍රහණය කරන විට තවමත් ලෝකයේ බොහෝ රටවල් ත්‍රස්තවාදී යුද්ධය ජයගැනීමට නොහැකිව අඳුරේ අතපත ගාමින් සිටින බවත් ලෝකයේ බලවත් රටවල පවා අද බෝම්බ පුපුරණ බවත් පැවසූ ජනාධිපතිවරයා ආසියාවේ වේවා, අරාබිකරයේ වේවා ලොව කොතැන වුවත් ත්‍රස්තවාදය ත්‍රස්තවාදයම බව ප්‍රකාශ කළේය.ජනාධිපතිවරයා මෙසේ ප්‍රකාශ කළේ ශ්‍රී ලංකා යුද හමුදාවේ කාලතුවක්කු රෙජිමේන්තුව වෙත ජනාධිපති හා රෙජිමේන්තු වර්ණ ප්‍රදානය කිරීමේ අවස්ථාවට පනාගොඩ, යුද හමුදා කඳවුරේදී ඊයේ (23) එක්වෙමිනි.වසර 125ක අභිමානවත් ඉතිහාසයකට උරුමකම් කියන කාලතුවක්කු රෙජිමේන්තුව තිස්වසරක කුරිරු ත්‍රස්තවාදයෙන් අප රට මුදා ගැනීමේදී දක්වන ලද උදාර සේවය ඇගයීම පිණිස ජනාධිපතිවරයාගේ අතින් මෙම වර්ණ පිරිනැමිණි.අවියෙන් මේ රට දෙකඩ කරන්න බැරි බව ඊළාම්වාදීන් තේරුම් ගෙන අවසන් යැයි පැවසූ ජනාධිපතිවරයා අප රටට එරෙහිව යළිත් අවි එසැවීමට කිසිවකුටත් ඉඩ තැබීමට පුළුවන්කමක් නැති බවත් අවධාරණය කළේය. 2009 වසරේ වෙල්ලමුල්ලි වයික්කාල්හීදී අප අවි නිහඬ කළත් අප අවි නිහඬ කිරීමේ වාසියත් අරන් සතුරා පිටරට සිට මේ රට දෙකඩ කරන්නට කටයුතු කරමින් සිටින බවත් ජනාධිපතිවරයා පැවැසීය.මහා සංඝරත්නය ප්‍රමුඛ සර්වාගමික පූජ්‍ය පක්ෂයත් ජනාධිපති ලේකම් ලලිත් වීරතුංග, රාජ්‍ය ආරක්ෂක හා නාගරික සංවර්ධන අමාත්‍යාංශ ලේකම් ගෝඨාභය රාජපක්ෂ, යුද හමුදාපති ලුතිනන් ජෙනරාල් ජගත් ජයසූරිය, කාලතුවක්කු රෙජිමේන්තුවේ සේනා විධායක මේජර් ජෙනරාල් ජේ. සී. රඹුක්පොත මහත්වරු ඇතුළු පිරිසක් ද මේ අවස්ථාවට එක් වුහ..